Aires impressionistes en la nova exposició pictòrica de la Casa de Cultura
2025-07-24

Boro i la resta de personatges del còmic de l’il·lustrador valencià Toni Cabo donaran pas, a partir del 16 de maig, a una nova exposició de pintura en la Sala d’Exposicions de la Casa de Cultura de Burjassot. L’exposició “Olis i aquarel·les” arriba de la mà del pintor José Francisco Martínez Navarro i es podrà visitar, fins al 3 de juny. La inauguració tindrà lloc el 16 de maig, a les 19h.

La mostra està composta de dotze olis de gran format i disset aquarel·les, dues d’elles amb tècnica “Aquarel·la-Gouache” i en tots els quadres s’aprecia la tècnica impressionista de temàtica valenciana.

Martínez Navarro va nàixer la veïna localitat de Paterna, en 1958 i, amb 16 anys, es va matricular en l’Escola d’Arts Aplicades i Oficis Artístics de València. En 1978 va realitzar la seua primera exposició i, des de l’any 2000 es dedica professionalment a la pintura. La seua obra ha sigut exposada en les tres províncies de la Comunitat Valenciana, així com a Madrid, Barcelona, Granada, Porto, Brussel·les o EUA, entre altres llocs diversos. També ha sigut destacada la seua presència en fires d’art com la de València, Madrid, París, Milà, Singapur, Frankfurt o Miami.